Bayeux-tapetet

Bayeux-tapetet [bajø] er et halv meter højt og 70 meter langt vægtæppe broderet med uldgarn på hørlærred. Det illustrerer normanneren Vilhelm Erobrerens erobring af England, da han vandt over Harold Godwinson i slaget ved Hastings i oktober 1066.

Bayeux-tapetet blev sandsynligvis fremstillet på ordre af biskop Odo af Bayeux, Vilhelms halvbror og en tid vicekonge i England. Det er muligvis fremstillet i England, og er et af ganske få billedtæpper, som har overlevet siden middelalderen, nok fordi det lå sammenrullet i en lufttæt blykasse og kun blev ophængt i domkirken i Bayeux i Normandiet ved særlige lejligheder.

Hensigten med den lange billedfrise er klart propagandistisk. Det var datidens fornemste billedmedie, henvendt til biskop Odos gæster.

Bayeux-tæppet er bevaret gennem hungersnød, borgerkrige, pest, revolution og to verdenskrige, og kan ses i et særligt museum i Bayeux.

En nøjagtig kopi blev færdig i 1886 og hænger på museet i Reading England. I Danmark findes en skildring på Frederiksborg. Bayeux Gruppen, en del af Vikingegruppen Lindholm Høje i Aalborg, arbejdede fra 2000 på en nøjagtig kopi, syet i den originale teknik og med plantefarvede garner. Kopien er udstillet permanent på Børglum Kloster.

Historiografi 
I fransk overlevering blev det antaget, at Vilhelm Erobrerens dronning Matilda af Flandern og hendes hofdamer broderede tæppet. I 1900 antog historikerne, at tæppet blev bestilt af biskop Odo.

På tæppet ses to soldater, der har kønslig omgang. I 1800-tallet formodede historikere, at der var tale om en form for perverteret afgudsdyrkelse, hvilket en af ophavsmændene skulle have skjult i sympati med den slagne fjende. I 1926 konstaterede andre, at der højest sandsynligt var tale om en langt senere forfalskning.

I moderne kunst 
Den danske billedkunstner Susanne Thea har skabt en "Parafrase over Bayeux-tapetet" bestående af 90 unike kobberætsninger med en længde på 72 m. Parafrasen har været udstillet i Rundetårn, København, på National Print Museum, Dublin, samtidig med Havhingsten fra Glendaloughs rejse og på Museum of Printing History, Houston. Susanne Thea er også forfatter og har skrevet bogen Parafrase over Bayeux tapetet – Paraphrase of the Bayeux Tapestry, hvor hele historien bag slaget ved Hastings 1066 er genfortalt og illustreret med kunstnerisk frihed. Bogen udkom september 2011 og er tekstet på dansk og engelsk.

Fremstillingen af billedtæppet er omdrejningspunktet i Lars-Henrik Olsens roman Dværgen fra Normandiet fra 1988.

Dansk oversættelse af den latinske tekst 
Oversættelsen er ordret, for at vise enkeltheden i den latinske tekst.

Noter

Se også 
 Vilhelm Erobreren
 Oversættelse af teksten (til norsk) af Bayeux tapetet fra latin. Den norske version om tæppet.
 Harald Godwinson
 Harald Hårderåde

Kilder 
 Mogens Rud, Bayeux Tapetet og slaget ved Hastings 1066, Christian Ejlers' Forlag, 1996. .
 Susanne Thea, "Parafrase over Bayeux Tapetet – Paraphrase of the Bauyeux Tapestry", oversat til engelsk af Hans Henrik Sorgenfrey. Forlaget JA

Eksterne henvisninger 
 Bayeuxtapetet.dk – Om den nøjagtige danske kopi, syet med den originale syteknik og plantefarvet garn.
  Om det originale Bayeux-tapet og om kopien i Reading.
 Bayeuxtæppet opsplittet i enkelte, men detaljestærke billeder.

Vikingetid
Kunsthistorie
Verdensminde
Grafisk design
Gobeliner
Normannere